Tüg tecy yjájtɨ,
Jesús anajty yajꞌixpɨjcp,
e jɨm anajty ajcxy ɨñäy ma Jesús yhuinduu fariseojäy ajcxy,
etz huɨdi jäy yajꞌixpɨjcp Dios ñecy huɨdijaty anajty tɨ choongɨxy canaag agajp ma Galilea naaxjot Judea naaxjot,
etz cham huɨdijaty anajty tɨ chooñ Jerusalén.
E Jesús ymɨɨd anajty Huindzɨn Dios ymɨcꞌajt co jäy yajtzögɨpy.
Chi nijëjɨty jäy yajjaꞌty cɨjxꞌam tüg paꞌmjäy yëydɨjcpɨ huɨdi caꞌ anajty ycɨꞌ ytecy yücxy.
Chi ajcxy ixtaay ma yajtɨjctɨgɨ̈huɨpy pɨdägaꞌñ anajty ajcxy je paꞌmjäy ma Jesús yhuinduu.
Com caꞌ anajty ni ma tɨgɨyɨydac mɨɨd co je tɨjc anajty ooy yꞌújtzɨty mɨɨd mayjäy.
Chi ajcxy mɨɨdpejty tɨjc nïgɨ́xy,
chi ajcxy tɨjc yajcöhuach,
e chi ajcxy cödɨyñajxy cɨjxꞌam je paꞌmjäy ma Jesús yhuinduu.
Co Jesús ijxy jaduꞌn nej jeꞌ ajcxy ymɨbɨcy,
chi nɨmay:
―Yëydɨjc,
yajmeecxp mbocy.
Chi jeꞌ ajcxy huɨdi yajꞌixpɨjcpy Dios ñecy etz je judío ixpɨcytɨjc huɨdi naydíjɨgɨxp fariseojäy huinmaygoty,
ñayñɨmáayɨgɨxy:
“Jada Jesús ooy ycapxtɨgoy mɨɨd Dios.
Ni pɨn yëydɨjc huaad caꞌ ti pocymeecxy.
Tügpajc nHuindzɨnꞌájtɨm Dios huɨdi pocyhuinmecxp.”
Jesús ñejhuɨɨy jeꞌ ajcxy yjot yhuinmaꞌñ,
paady ajcxy nɨmay:
―¿Ti mdzachhuinmaayb ajcxy ma mjot mhuinmaꞌñ?
¿Ti jactzip co mɨnaanɨm co tɨ mbocy yajmeecxy o mɨnaanɨm:
“Pɨdɨ̈g etz nɨcxnɨ”?
Jaydëbɨ miich ajcxy mnejhuɨ̈huɨpy co ɨɨch jeꞌ je jäy huɨdi tzoon tzajpjoty,
nmɨ́ɨdɨch anéꞌmɨn etz mɨcꞌajt ya naaxhuiñ jëbɨ jäy nbocyhuinmeecxyɨch,
paady cham nnɨmäyɨch yɨ paꞌmjäy:
“Pɨdɨ̈g etz yajpɨdɨ̈g mmaabejt,
nɨcx ma mdɨjc.”
Chi mɨcꞌamy je paꞌmjäy ytɨnayɨ̈gy ma je jäy ajcxy yhuinduu,
etz yajpɨdɨ̈gy jeꞌ ymaabejt ma anajty ycögnäy.
Chi ñɨcxnɨ ma ytɨjc,
chi ooy cömay jäymejch Dios.
Huinꞌit nidügꞌócɨy je mayjäy ooy ajcxy jɨhuɨɨy,
e chi ajcxy ooy cömay etz jäymejch Dios.
Chi ajcxy ooy chɨgɨɨygɨxy,
ymɨnaangɨxy:
―Cham janchtɨy nꞌíjxɨm mɨjhuinmaꞌñ.